Det Forenede Kongeriges bekendtgørelse vedrørende Europa-Parlamentets og Rådets direktiv 94/22/EF af 30. maj 1994 om betingelserne for tildeling og udnyttelse af tilladelser til prospektering, efterforskning og produktion af kulbrinter

(2003/C 27/03)

(EØS-relevant tekst)

DET FORENEDE KONGERIGES BEKENDTGØRELSE OM ONSHORE- OG OFFSHORE-OLIE- OG GASTILLADELSESRUNDE

HANDELS- OG INDUSTRIMINISTERIET

OFFSHORE (SEAWARD)

THE PETROLEUM (PRODUCTION) (SEAWARD AREAS) REGULATIONS 1988

1. Under henvisning til Petroleum (Production) (Seaward Areas) Regulations 1988 (S.I. 1988, nr. 1213) med senere ændringer ("1988 Regulations") og Hydrocarbons Licensing Directive Regulations 1995 (S.I. 1995, nr. 1434) opfordrer handels- og industriministeren interesserede til at ansøge om "Seaward Production Licences" (i det følgende benævnt "Traditional"-tilladelser) og om "Promotional Seaward Production Licences" (i det følgende benævnt "Promote"-tilladelser) med hensyn til de afsnit og dele af afsnit, som på datoen for denne bekendtgørelse ikke er omfattet af en eksisterende produktionstilladelse i de områder, der er indtegnet på kort deponeret i handels- og industriministeriets bibliotek, hvor de kan konsulteres efter aftale (jf. nedenstående oplysninger) mellem 9.15 og 16.45, mandag til fredag, indtil den 8. maj 2003. Kortene kan også ses på ministeriets websted for olie og gas (www.og.dti.gov.uk). Dette er Det Forenede Kongeriges 21. tilladelsesrunde for kontinentalsoklen (UKCS).

2. Tilladelser, der udstedes i overensstemmelse med denne opfordring, skal med forbehold af visse modifikationer og ekstra bestemmelser i det væsentlige være baseret på "Model Clauses" anført i "Schedule 4" til "Petroleum (Production) (Seaward Areas) Regulations 1988" (med ændringer, bortset fra ændringerne i modellens litra a), nr. ii), og litra c) til h) i forordning 8 i "Petroleum (Production) (Seaward Areas) (Amendment) Regulations 1996" (S.I. 1996 nr. 2946), der ikke er gældende. Med virkning fra den 1. januar 2003 afskaffes "Royalty"-bestemmelserne, og de pågældende "Clauses" vil blive ændret i så henseende.

3. DTI (Department of Trade and Industry) har udført en strategisk miljøvurdering af de områder, der er ledige, i henhold til den standard, som er påkrævet i direktiv 2001/42/EF vedrørende vurderingen af bestemte planers og programmers indvirkning på miljøet. Konklusionen af vurderingen var, at der ikke foreligger tvingende hensyn, som forhindrer dette område i at komme i betragtning med henblik på olie- og gasproduktionstilladelser. Oplysninger om vurderingen og instruktioner for anskaffelse af eksemplarer kan fås på følgende websted: http://www.habitats-directive.org/ sea2/index.cgi

ANSØGNINGER OM TILLADELSE

4. Til ansøgninger skal anvendes ansøgningsformularen for Seaward Production Licences (produktionstilladelser), som findes på Oil & Gas Directorates websted eller fås ved henvendelse til "Licensing and Consents Unit Licence Administration" (se nedenstående kontaktoplysninger). Der er to muligheder for hver ansøger: en "Traditional Application" eller en "Promoter's Application". "Traditional Application" er beregnet på virksomheder, der har de nødvendige ressourcer til at forpligte sig til et betydeligt arbejdsprogram fra tilladelsens begyndelse. De ansøgere, der ønsker at afgive et fast tilbud eller en kvote, skal ansøge om en "Traditional Licence". "Promoter's Application"-muligheden er henvendt til virksomheder, der mangler de organisatoriske eller finansielle ressourcer til at udføre den slags arbejde, der sædvanligvis er tilknyttet et "Initial Term Work Programme", men som har færdighederne og formår at udvikle gennemførlige boreprospekteringer, og som formår at tiltrække andre virksomheders interesse eller sikring af ressourcer under "Initial Term" (den første periode). DTI vil overveje en promotors kapacitet og planer for at tiltrække sådan interesse såvel som de rent tekniske aspekter af arbejdsprogrammet.

5. Alle ansøgninger - både "Traditional" og "Promote" - skal indgives til Department of Trade and Industry, 1 Victoria Street, London SW1H 0ET, sammen med et gebyr på 2820 GBP pr. ansøgning for "Traditional Application(s)" og et gebyr på 2820 GBP pr. ansøgning om "Applications under promote terms" op til de grænser, der er fastsat i punkt 7. Ansøgninger om "Traditional Licence" modtages mellem kl. 9.30 og 13.00 den 7. maj 2003 og "Promote"-ansøgninger mellem kl. 9.30 og 13.00 den 8. maj 2003. Der modtages ikke ansøgninger efter kl. 13.00 på de pågældende datoer.

6. Alle ansøgninger vil blive bedømt på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Det Forenede Kongeriges kontinentalsokkel under behørig hensyntagen til miljøet.

7. Når der ansøges om flere end ét afsnit, skal ansøgerne angive en foretrukken rækkefølge af deres ansøgninger på "traditional"-betingelser og for ansøgninger på "promote"-betingelser. På "promote"-betingelser vil virksomhederne blive begrænset til højst fem til hinanden stødende afsnit eller delafsnit, uanset sammensætning, op til højst ti afsnit i alt for et og samme selskab.

8. Yderligere oplysninger om det materiale, som ansøgere kan bruge til støtte for deres ansøgninger, findes i "Notes for Applicants", der kan fås ved henvendelse til Licence Administration og på DTI's Oil & Gas-websted (se nedenstående kontaktoplysninger).

"Traditional Applications"

9. Ansøgninger vil blive bedømt efter følgende kriterier:

a) ansøgerens økonomiske formåen med hensyn til udførelsen af det aftalte arbejdsprogram for den første periode (Initial Term Work Programme)

b) ansøgerens tekniske formåen med hensyn til udførelsen af det aftalte arbejdsprogram for den første periode og evt. andre relevante aktiviteter, der er tilladt i henhold til tilladelsen (baseret på kvaliteten af de geotekniske analyser og graden af innovation)

c) evt. manglende aktivitet, effektivitet eller ansvarsbevidsthed fra ansøgerens side, hvis denne allerede har haft en tilladelse i henhold til Petroleum Act 1998 eller tidligere lovgivning med lignende virkning, vil blive taget i betragtning.

10. Den påtænkte operatør i hver ansøgergruppe (herunder et selskab, som er eneansøger) skal kunne give en redegørelse for sin almene miljøpolitik for varetagelsen af den virksomhed, tilladelsen gælder, i havområder.

"Promote Applications"

11. Ansøgninger vil blive bedømt efter følgende kriterier:

a) ansøgerens tekniske og innovative formåen med hensyn til udførelsen af det aftalte arbejdsprogram med henblik på mulig boresprospektering i løbet af tilladelsens to første år og evt. andre relevante aktiviteter, der er tilladt i henhold til tilladelsen (baseret på kvaliteten af geoteknisk analyse og graden af innovation)

b) kvaliteten af ansøgerens metode til at sikre yderligere finansiering og tekniske ressourcer, der vil blive nødvendige for at færdiggøre det væsentlige arbejdsprogram for de sidste to år af den første periode

c) evt. manglende aktivitet, effektivitet eller ansvarsbevidsthed fra ansøgerens side, hvis denne allerede har haft en tilladelse i henhold til Petroleum Act 1998 eller tidligere lovgivning med lignende virkning, vil blive taget i betragtning.

12. Efter overvejelse af alle ansøgninger vil ministeren skriftligt meddele alle ansøgerne om udfaldet. I alle tilfælde, hvor ministeren er indforstået med at give en tilladelse, vil DTI udarbejde et tilladelsesudkast og sende det til den udvalgte ansøger, som så vil have muligheden for at acceptere det ved at returnere det til DTI, underskrevet af alle medlemmer i ansøgergruppen. En afslået ansøger kan få begrundelsen for afslaget ved skriftligt at anmode ministeren for handel og industri herom.

13. Regeringen påtager sig intet ansvar for evt. udgifter, som ansøgeren har haft i forbindelse med at overveje eller foretage ansøgningen.

BETINGELSER OG VEDERLAG FOR TILLADELSEN

14. Med forbehold af nedenstående gælder både en "Traditional" og en "Promote"-tilladelse for en første periode på fire år med ret til at forlænge denne til en anden periode på fire år og en tredje periode på 18 år.

15. "Promote"-muligheden vil give indehaveren af tilladelsen en lejlighed til at vurdere og udvikle prospektiviteten i det af tilladelsen dækkede område. For imidlertid at kunne fortsætte efter de første to år af den første periode skal indehaveren af tilladelsen forelægge en rapport for ministeriet inden udløbet af de første to år. I denne rapport skitseres den foretagne forskning og analyse, og der anmodes om at beholde tilladelsen i det tredje og fjerde år med et tilsagn, der omfatter boring af mindst en brønd eller udførelse af en tilsvarende aftalt væsentlig aktivitet inden udgangen af den første periode (dvs. inden udgangen af det fjerde år). Tilladelsesindehaverens formåen med hensyn til at sikre finansielle ressourcer og miljømæssig og teknisk ekspertise til at udføre det aftalte tilsagn skal påvises til DTI's tilfredsstillelse i forbindelse med denne anmodning. Lykkes det ikke for tilladelsesindehaveren at overbevise DTI om opfyldelsen af disse krav, vil tilladelsen ophøre. Alternativt kan indehaveren af tilladelsen anmode om afslutte tilladelsen når som helst i løbet af de første to år på det grundlag, at den pågældende ikke ser nogen eller kun ringe prospektivitet i området. Hvis ministeriet desuden ikke modtager nogen rapport fra indehaveren af tilladelsen inden udløbet af toårsperioden, vil tilladelsen automatisk ophøre.

16. Indehaveren af tilladelsen (både "Traditional" og "Promote") kan få forlænget tilladelsen til den anden periode ved skriftligt at give meddelelse herom senest tre måneder før udløbet af den første periode og på betingelse af, at han først har gennemført det aftalte arbejdsprogram og overgivet en del af det område, tilladelsen gælder. Det maksimale område, som kan bibeholdes, er:

a) ikke mere end halvdelen af det oprindelige antal af de i tilladelsen omfattede sektioner, hvis tilladelsens oprindelige område bestod af 60 eller flere sektioner, eller

b) 30 sektioner, hvis tilladelsens oprindelige område bestod af flere end 30, men færre end 60 sektioner.

17. Det bibeholdte område skal være i overensstemmelse med "Model Clause 8" i "Schedule 4" til "1988 Regulations" i den oprindelige form inden ændringerne i henhold til "Petroleum (Production) (Seaward Areas) (Amendment) Regulations 1996" og skal beskrives i ovennævnte meddelelse.

En "sektion" er en del af et afsnit, som omfatter et område, der er afgrænset af hhv. længde- og breddelinjer med et minuts afstand.

18. Indehaveren af tilladelsen (både "Traditional" og "Promote") kan få forlænget tilladelsen til den tredje periode ved skriftligt at give meddelelse herom senest tre måneder før udløbet af den anden periode og kun for det område, der er omfattet af en på det tidspunkt godkendt udviklingsplan.

19. For enhver tilladelse, der udstedes som følge af denne opfordring, erlægges følgende vederlag i henhold til bestemmelserne i "Model Clauses" og i "Schedules" til tilladelsen:

- "Traditional Licences"

a) fire årlige beløb, hvor det første skal betales på tilladelsens begyndelsestidspunkt, på 150 GBP for hver kvadratkilometer i det område, hvor tilladelsen gælder på årsdagen for dens ikrafttrædelse

b) et efterfølgende årligt beløb på 300 GBP for hver kvadratkilometer i det område, hvor tilladelsen gælder, med årlige stigninger på 900 GBP til maksimalt 7500 GBP pr. kvadratkilometer (dette beløb reguleres hvert andet år i tråd med raffinaderiernes råolieprisindeks, som offentliggøres i "Digest of UK Energy Statistics").

- "Promote Licences"

c) som for ansøgninger om "Traditional", undtagen at vederlagene for kun de første to år vil blive reduceret med 90 %.

ONSHORE (LANDWARD)

THE PETROLEUM (PRODUCTION) (LANDWARD AREAS) REGULATIONS 1995

20. Under henvisning til Petroleum (Production) (Landward Areas) Regulations 1995 (S.I. 1995, nr. 1436) og Hydrocarbons Licensing Directive Regulations 1995 (S.I. 1995, nr. 1434) opfordrer handels- og industriministeren interesserede til at ansøge om olieefterforsknings- og olieudvindingstilladelser i de afsnit, der er anført med gult på de kort, der er fremlagt i handels- og industriministeriets bibliotek, 1 Victoria Street, London SW1H 0ET. Kortene kan konsulteres efter forudgående aftale (tlf. (44-207) 215 50 06, fax (44-207) 215 56 65) mellem kl. 9.15 og 16.45, mandag til fredag, indtil den 7. maj 2003. Kortene kan også ses på DTI's websted for olie- og gas: http://www.og.dti.gov.uk. Dette er den 11. tilladelsesrunde for Det Forenede Kongeriges områder til lands.

ANSØGNINGER OM TILLADELSE

21. Til de i punkt 20 omtalte afsnit:

a) Ansøgninger foretages ved hjælp af en standardiseret ansøgningsformular, som kan fås ved henvendelse til handels- og industriministeriet. Eksemplarer af ansøgningsformularen og alle andre dokumenter, hvorom det fremgår i denne meddelelse, at de kan fås ved henvendelse til handels- og industriministeriet, kan fås ved henvendelse til Licensing, Exploration and Development Branch, Oil and Gas Directorate, Department of Trade and Industry, 1 Victoria Street, London, SW1H 0ET (tlf. (44-207) 215 51 11 eller (44-207) 215 50 32, fax (44-207) 215 51 42). Denne dokumentation kan også ses på DTI's websted for olie- og gas: http://www.og.dti.gov.uk

b) Ansøgninger indleveres til Oil and Gas Directorate, Department of Trade and Industry, 1 Victoria Street, London SW1H 0ET, mellem kl. 9.30 og 13.00 den 7. maj 2003 sammen med et gebyr på 1000 GBP pr. ansøgning. Der modtages ikke ansøgninger efter kl. 13.00 den 7. maj 2003.

c) Ansøgerne skal så vidt muligt angive, om der blandt de afsnit, som ansøgningen dækker, er nogle, som de foretrækker frem for andre, ligesom de skal angive, om nogle af de ansøgte afsnit er alternativer.

d) Ansøgerne skal angive oplysninger om det arbejdsprogram, de vil udføre i den første periode, hvis de får tilladelsen.

e) Yderligere oplysninger om materiale, der kan være til støtte for ansøgningen, findes i "Notes for Applicants", der kan fås ved henvendelse til handels- og industriministeriet eller på DTI's olie- og gaswebsted: http://www.og.dti.gov.uk

22. Ansøgerne vil blive bedømt på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Storbritanniens fastland. Ansøgningerne vil blive bedømt efter følgende kriterier:

a) ansøgerens økonomiske formåen med hensyn til udførelsen af den virksomhed, som tilladelsen gælder for, i den første periode, herunder arbejdsprogrammet for vurdering af det fulde potentiel i det område inden for det eller de afsnit, som ansøgningen gælder for

b) ansøgerens tekniske formåen med hensyn til udførelsen af den virksomhed, som tilladelsen gælder for, i den første periode, herunder identifikation af kulbrintemuligheder inden for det eller de afsnit, som ansøgningen gælder for; vurderingen af den tekniske formåen baseres delvis på kvaliteten af de geologiske analyser af det eller de afsnit, som ansøgningen gælder for (herunder, om det allerede udførte eller foreslåede tekniske arbejde er innovativt)

c) den måde, hvorpå ansøgeren foreslår at udføre den virksomhed, som tilladelsen gælder for, herunder kvaliteten af arbejdsprogrammet for vurdering af det fulde potentiel i det område, som ansøgningen gælder for

d) hvis ansøgeren har eller har haft en tilladelse i henhold til Petroleum Act 1998, kan manglende effektivitet eller ansvarsbevidsthed fra ansøgerens side blive taget i betragtning.

23. Når alle ansøgninger om de i punkt 20 omtalte afsnit er blevet gennemgået, vil ministeren udvælge de ansøgere, som efter ministerens mening kan modtage tilladelsen. De ansøgere, ministeren ønsker at give tilladelserne, vil få besked herom inden seks måneder fra den 7. maj 2003.

24. Afslag vil blive meddelt skriftligt. Ansøgeren kan få begrundelsen for afslaget ved skriftligt at anmode ministeren for handel og industri herom.

25. Ministerens tilladelse gives under alle omstændigheder på den betingelse, at ansøgeren senest 28 dage efter, at ministeren har fremsat tilbuddet,

a) skriftligt bekræfter sin accept af alle tilladelsens betingelser og et arbejdsprogram, ministeren har foreslået efter drøftelse med ansøgeren, og

b) sender ministeren det i punkt 27, litra a), omtalte vederlag for tilladelsen.

BETINGELSER OG VEDERLAG FOR TILLADELSEN

26. Tilladelser, der udstedes med hensyn til de i punkt 20 omtalte afsnit, omfatter klausuler baseret på "Model Clauses" anført i "Schedule 3" til Petroleum (Production) (Landward Areas) Regulations 1995. Tilladelser gælder for en første periode på seks år og en anden periode på fem år. Tilladelsen kan forlænges efter udløbet af den anden periode til en yderligere periode på 20 år.

27. For tilladelser til olieefterforskning og olieudvinding, der udstedes som følge af denne opfordring, erlægges følgende vederlag:

a) en betaling på 25 GBP for hver kvadratkilometer i det område, tilladelsen gælder, når tilbuddet om tilladelse accepteres

b) på et-, to-, tre, fire- og femårsdagen for tilladelsesperiodens begyndelsestidspunkt betales 25 GBP for hver kvadratkilometer i det område, tilladelsen gælder

c) på seksårsdagen og efterfølgende årsdage for tilladelsesperiodens begyndelsestidspunkt betales gebyrer beregnet i forhold til antallet af kvadratkilometer i det område, som tilladelsen gælder for; beløbene reguleres hvert andet år i tråd med raffinaderiernes råolieprisindeks (som offentliggøres i "Digest of UK Energy Statistics"), hvis ministeren træffer beslutning herom. Mere detaljerede oplysninger om gebyrer kan fås fra handels- og industriministeriet.

ALMENE BESTEMMELSER

FORTROLIGHED

28. Materiale, som indleveres til støtte for ansøgningerne, vil blive behandlet fortroligt i henhold til retningslinjerne i "Code of Practice on Access to Government Information".

UNDTAGELSER

29. Betingelserne, bestemmelserne, betalingerne og andre oplysninger vedrørende hver tilladelse vil normalt være som anført i det ovenstående; ministeren forbeholder sig imidlertid ret til at ændre disse i visse tilfælde for at tage særlige omstændigheder i betragtning (f.eks. tilladelser, der gælder felter, som er taget ud af drift).

ANSØGNINGSDATOER

Seaward Production Licences ("Traditional"-tilladelser): fra 9.30 til 13.00 den 7. maj 2003.

Landward Petroleum Exploration and Development Licences (olieefterforsknings- og -udvindingstilladelser): fra 9.30 til 13.00 den 7. maj 2003.

Seaward Production Licences ("Promote" tilladelser): fra 9.30 til 13.00 den 8. maj 2003.

KONTAKTOPLYSNINGER

Licence Administration: Oil and Gas Directorate, Department of Trade and Industry, 1 Victoria Street, London SW1H 0ET (tlf. (44-207) 215 51 11, fax (44-207) 215 50 70).

Department of Trade and Industry Library: 1 Victoria Street, London SW1H 0ET ( tlf. (44-207) 215 50 06/7, fax (44-207) 215 56 65 ).

Oil & Gas Directorates websted: www.og.dti.gov.uk